Foto: Yevgeniy Biyatov / RIA Novosti «Rosatom» davlat korporatsiyasi o‘zining O‘zbekistondagi ofisini ro‘yxatdan o‘tkazdi. Bu haqda «Rusatom – mejdunarodnaya set» atom energosanoat majmuasi xalqaro hududiy tarmog‘i prezidenti Aleksandr Merten Kun.uz muxbiri bilan suhbatda ma’lum qildi. «Ro‘yxatdan o‘tdik, ofisda ta’mirlash ishlarini olib boryapmiz», – dedi u. Tez orada uning rasmiy ochilish marosimi bo‘lib o‘tishi kutilmoqda. Ofis Toshkent shahri Oybek ko‘chasidagi «O‘zatom» binosi yonida joylashgan. Mertenning so‘zlariga ko‘ra, Toshkentdagi ofis «eng katta filiallardan biri bo‘ladi». «Ofis rahbari – Ukanov Serik Kazbekovich. Mahalliy kadrlarni tanlab olishni davom ettiramiz», – dedi Merten. Avvalroq «Rosatom» 2020 yil boshida O‘zbekistondagi birinchi AES qurilishini boshlashi xabar qilingandi. AES qurilishi uchun Jizzax viloyati Forish tumanidagi Tuzkon ko‘li yaqinidan joy tanlangan.